Малика и проектыр токIуэ
Ди къэралым илъэс зыбжанэ хъуауэ щокIуэкI щIалэгъуалэ ныбжьыщIэхэм я проектхэр утыку къыщрахьэ икIи щыпхагъэкI «Урысейр Iэмалхэр хуиту къыщагъэсэбэп къэралщ» Iуэхугъуэм и «Таврида» зэпеуэр. Ар къызэрегъэпэщ УФ-м ЩIалэгъуалэм я IуэхухэмкIэ и федеральнэ агентствэм.
Псори зэхэту зэпеуэ иным хэIущIыIу щащIащ проект 26-рэ. Абыхэм къыхагъэбелджылыкIащ нэхъыфIипщIыр. Проектхэр гъащIэм хэпщэным хухахащ сом 5957000-рэ. Урысейпсо зэхьэзэхуэм кърикIуахэр къыщапщытэж зэIущIэ иджыблагъэ къыщызэрагъэпэщащ Кърымым.
Ди республикэм щыщ, зэфIэкI лъагэ зиIэ Атабие-вэ Малика хэтащ мыгъэ-рей зэпеуэм икIи ехъулIэныгъэфIхэр щызыIэригъэхьащ. Абы утыку ирихьа «Бгыхэм я Iэуэлъауэншагъэ» проектыр зэхьэзэхуэм кърихьэлIа къэпщытакIуэ гупым гунэс ящыхъуащ. Малика и лэжьыгъэ купщIафIэм икIи хьэлэмэтым къыпэкIуащ сом мелуан. А мылъкур трагъэкIуэдэнущ проектым къыщыгъэлъэгъуа Iуэхугъуэхэр ди щIыналъэм щыгъэзэщIэным.
— «Бгыхэм я Iэуэлъауэншагъэ» си проектым къыщызгъэлъэгъуа Iуэхугъуэхэм япкъ иткIэ, тетхыну ди мурадщ художественнэ фильм ин, балъкъэрыбзэр и лъабжьэу. Абы къыщыдгъэсэбэпынущ Кавказ Ищхъэрэм и иджырей композитор цIэрыIуэхэм я къалэмыпэм къыпыкIа макъамэ зэмылIэужьыгъуэ куэд, — жеIэ Малика. — Лэжьыгъэхэр зэфIэкIа нэужь, фильмыр щыдгъэлъэгъуэну ди мурадщ Къэбэрдей-Балъкъэрым, Къэрэшей-Шэрджэсым, Осетие Ищхъэрэ — Аланием, Ставрополь крайм.
Лъэпкъ щэнхабзэр хъумэным, абы щIалэгъуалэр дегъэхьэхыным хуэгъэпса а лэжьыгъэр, шэч хэмылъу, куэдым яфIэхьэлэмэтынущ. Жэрдэмыр къызыбгъэдэкIа пщащэм дохъуэхъу и мурад псори къехъулIэну, и цIэр фIыкIэ жыжьэ зыгъэIун лэжьыгъэ куэдым я зэхэублакIуэ хъуну.
ЖЫЛАСЭ Маритэ.
